নাইট শিবিরে ২৫ কোটির ভয়ঙ্কর অলরাউন্ডার! IPL শুরুর আগে শক্তি বাড়ল KKR-এর

কলকাতা: নিলামের টেবিলে অজি ক্রিকেটারদের জন্য ঢেলে খরচ করা নাইট ফ্র্যাঞ্চাইজির (KKR) পুরানো অভ্যাস। এবারেও তার অন্যথা হয়নি। অস্ট্রেলিয়ার দুরন্ত অলরাউন্ডার ক্যামেরন গ্রিনকে (Cameron Green) এবার দলে নেওয়ার জন্য ২৫.২০ কোটি টাকা গুনেছে কিং খানের ফ্র্যাঞ্চাইজি। দেরিতে হলেও টুর্নামেন্ট (IPL 2026) শুরুর এক সপ্তাহ আগে কলকাতায় এসে দলের যঙ্গে যোগ দিয়েছেন এই অজি ক্রিকেটার। আর নাইট শিবিরে এসেই বড় মন্তব্য করলেন গ্রিন।

জানা গিয়েছে, শুক্রবার কলকাতায় এসে পার্পল শিবিরের সঙ্গে পরিচয় পর্ব সেরে ফেলেছেন কেকেআর-এর এই নয়া সদস্য। সেই সঙ্গে তিনি নাইট-ভক্তদের উদ্দেশ্যে বলেছেন, “এবার আমরা আগ্রাসী ক্রিকেট খেলব। প্রতিটা ম্যাচেই একই পরিকল্পনায় খেলতে নামবে দল।” একইসঙ্গে তিনি দলের মূলমন্ত্র ‘করব লড়ব জিতবো রে’ বলেও ভক্তদের মন ছুঁয়ে যান গ্রিন। পাশাপাশি, দলের তরফে এও নিশ্চিত করা হয় যে, সবকিছু ঠিক থাকলে এই মরসুমের প্রতিটা ম্যাচেই গ্রিনকে খেলানো হবে।

আরও পড়ুন: ইডেনে ‘ডনগিরি’ পাপ্পু যাদবের ছেলের! অনুশীলনেই বাজিমাত দিল্লির সার্থকের

এদিকে সম্প্রতি ক্যামেরন গ্রিনের প্রশংসাও করেছেন তাঁরই দেশের প্রাক্তন ক্রিকেটার শেন ওয়াটসন, যিনি নাইট শিবিরে কোচিং করাচ্ছেন। সম্প্রতি গ্রিন প্রসঙ্গে ওয়াটসন বলেন, “ক্যামেরন গ্রিন একজন ভালোমানের ক্রিকেটার। ও এমন একজন অলরাউন্ডার, যে সুযোগ পেলেই তা কাজে লাগায়। আমাদের দলে কয়েকজন শক্তিশালী, বিশ্বমানের খেলোয়াড় আছে। এছাড়া দলে অভিজ্ঞতা ও তারুণ্যের প্রাণশক্তির সংমিশ্রণ রয়েছে। এই টুর্নামেন্টে সেটা কেমন হয়, তা দেখার অপেক্ষায় আছি।”